Àlex Sastre demana a l'alcalde Mayoral que es posicioni sobre la sentència del Procés i que es desmarqui del PSC - Junts per Granollers
Àlex Sastre demana a l’alcalde Mayoral que es posicioni sobre la sentència del Procés i que es desmarqui del PSC
Un cop coneguda la sentència del Tribunal Suprem, que condemna a gairebé 100 anys de presó als polítics catalans encausats pel Procés, les forces independentistes representades a l’Ajuntament de Granollers –ERC, Junts per Granollers i Granollers per la Independència- han fet aquesta tarda a la Porxada una conferència informativa per parlar públicament del comunicat conjunt que han emès aquest migdia.
El cap del Grup Municipal de Junts per Granollers, Àlex Sastre, ha aprofitat la seva intervenció per dir que ‘tot i que l’alcalde Mayoral ha expressat la seva voluntat de manifestar-se sobre la sentència, a hores d’ara (6 de la tarda), encara no tenim un posicionament de l’Ajuntament’, per afegir acte seguit ‘que esperem que l’alcaldia ens digui què en pensa i que es desmarqui del posicionament oficial del seu partit, el PSC’.
Núria Maynou, durant la seva intervenció, acompanyada de Mònica Ribell i Àlex Sastre
Núria Maynou, en representació d’ERC, ha llegit els cinc punts del comunicat, que comença dient que ‘ens trobem davant d’una sentència absolutament injusta i inacceptable’ i que anuncia la voluntat de les tres forces perquè es convoqui un Ple extaordinari per debatre una moció de resposta a la sentència del Tribunal Suprem.
Mònica Ribell, per la seva banda i en nom del Grup de Granollers per la Independència, ha encoratjat la ciutadania a mobilitzar-se de forma pacífica i intel.ligent i ha remarcat les paraules finals que avui, des de les presons de Lledoners, Puig de les Basses i el Catllar, i des de l’exili, han fet arribar els polítics catalans condemnats i exilitas: ‘No han jutjat els fets, sinó les idees i per això ens han condemnat …?
Àlex Sastre ha confirmat que el Ple extaordinari que avui han sol.licitat tindrà lloc el proper dilluns, 21 d’octubre, a dos quarts de vuit del vespre.